**Szolvencia II – Hazai mennyiségi hatástanulmány és EIOPA alacsony hozamkörnyezet felmérés 2014**

**Útmutató a résztvevő intézmények részére**

Az MNB által 2014 első félévében lefolytatandó hazai mennyiségi hatástanulmány fő célja, hogy a 2013. évi adatok alapján felmérje a biztosítók pénzügyi helyzetét szektor-, illetve egyedi intézményi szinten, különös tekintettel a 2011. év óta bekövetkezett makrogazdasági változások hatásaira és a hosszú távú garanciás (LTG) jogszabálycsomag módosulásaira.

Az EIOPA 2014. április 30-án tervezi elindítani a csoportszintű stressz tesztelési felmérést, amely keretében kerül sor egyedi intézményi szinten az ún. alacsony hozamkörnyezet hatásainak felmérésére is. Az MNB a hazai mennyiségi hatástanulmány részeként, de időben eltolva indítaná el az európai felméréssel egyidejűleg az EIOPA alacsony hozamkörnyezet felmérést 2014. április 30-tól kezdődően, amelynek célja, hogy a megcélzott 50%-os piaci lefedettség teljesítése mellett a hazai biztosítók minél nagyobb számban vegyenek részt a felmérésben.

**Általános útmutató**

A két felmérést – a biztosítók adott időszakban várható szűk erőforrásaira, rendelkezésre álló számítási kapacitásaira, illetve a nemzetközi EIOPA alacsony hozamkörnyezet felmérés időbeli késleltetésére tekintettel – az alábbiak szerint kérnénk a biztosítóktól lefolytatni:

1. A hazai mennyiségi hatástanulmányban a „2. Forgatókönyvek” pontban jelzett szcenáriók eredményét kérnénk kiszámítani és megküldeni 2014. április 30-ig. Az alkalmazandó technikai specifikáció az „1. Technikai specifikáció” részben hivatkozott, LTG hatásfelmérés során is használt „TS Part I” és „TS Part II” specifikáció az ott jelzett eltérésekkel. Az eredményeket a mellékelt, LTG felmérés során használt leegyszerűsített Excel-táblában kérnénk megjeleníteni.

2. Az EIOPA alacsony hozamkörnyezet felmérés nemzetközi szinten 2014. április 30-án indul. Az EIOPA az átmeneti iránymutatások (interim/preparatory guidelines) időszakára külön technikai specifikációt készít, amely egyben a felmérés módszertanát is adja. Jelentősebb változás előzetes ismereteink szerint tartalmilag csak a hosszú távú garanciákra vonatkozó intézkedések „TS Part II” elnevezésű specifikációjának tartalmában várható. A felméréshez külön Excel-táblázatot készít az EIOPA, amelyet az MNB haladéktalanul meg fog küldeni a biztosítók részére. Az EIOPA által meghatározott hozamszcenáriók eredményeit kérjük 2014. június 20-ig megküldeni. A felméréshez kapcsolódó dokumentumok elérhetőségéről az MNB tájékoztatást fog nyújtani a Biztosítónak.

1. *Technikai specifikáció*

A hazai mennyiségi hatástanulmány alapvetően **az EIOPA által 2013-ban lefolytatott hosszú távú garanciás (LTG) hatásfelméréshez kiadott módszertani útmutatók**at, a Technical Specification I (TS Part I) és Technical Specification II (TS Part II) dokumentumokat követi.

A technikai specifikáció és a hatástanulmányhoz kapcsolódó egyéb dokumentumok az EIOPA honlapjáról tölthetők le:

<https://eiopa.europa.eu/en/consultations/qis/insurance/long-term-guarantees-assessment/technical-specifications/index.html.>

A **„TS Part I”** esetében – az alább felsoroltak kivételével – nem történt érdemi módszertani változás:

* az EIOPA meghatározta a katasztrófakockázati **tőkeszükséglet kiszámításához a CAT (CRESTA) zónák**at (a számításhoz szükséges segédtábla megtalálható a mellékletek között CAT\_20131202 EIOPA Helper tab CAT.xlsm).
* A kamatrés-kockázat esetében jelentős változások történtek, azonban véleményünk szerint ennek mennyiségi hatása a hazai biztosítók eszköz-összetétele miatt elhanyagolható hatású, így kérjük ezen kockázati almodul esetében a „TS Part I” specifikációt figyelembe venni.
* Az EIOPA állásfoglalása[[1]](#footnote-1) alapján a működési kockázati tőkeszükséglet számítása során a unit-linked költségek (ExpUL) közé nem kell beszámítani a szerzési költségeket.



* Tekintettel arra, hogy az EIOPA jelenleg még nem határozott meg alkalmas részvényindexet (vagy indexkosarat) a szimmetrikus kiigazítás (SA) számításához, az SA értékének meghatározásához a BUX részvényindex napi záróárfolyamait vettük alapul. A részvénykockázati almodul esetében a szimmetrikus kiigazítás (SA) mértékének -5 százalékpontot tekintünk, így az alábbi részvénysokkokat kérjük alkalmazni a részvénykockázati almodulban:

|  |  |  |
| --- | --- | --- |
|  | ***Global*** | ***Other*** |
| *equity shocki* | 34% | 44% |

* A minimális tőkeszükséglet (MCR, MTSZ) abszolút alsó korlátjának az alábbi értékeket kérjük figyelembe venni:
  + az életbiztosítási ág esetében 3 700 000 euró;
  + a nem-életbiztosítási ág esetében 2 500 000 euró, azonban a 10-15. ágazatok bármelyikének művelésére vonatkozó engedéllyel rendelkező biztosító esetén 3 700 000 euró.

A **„TS Part II”** esetében az Omnibus II direktíva változásaiból eredően az alábbi eltérésekre hívnánk fel a figyelmet:

* 1. *Kontraciklikus kiigazítás (counter-cyclical premium, CCP)*

Az EIOPA LTG hatástanulmányról szóló jelentésének megállapításai alapján törölték az Omnibus II direktíva-tervezetből, így **eltérően az LTG specifikációtól (TS Part II) nem lehet alkalmazni a Szolvencia II rendszerben**.

* 1. *Volatilitási kiigazítás (Volatility adjustment, VA):*

Kérjük a TS II specifikációban szereplő kontraciklikus kiigazítás (CCP) módszertanát alkalmazni azzal a különbséggel, hogy – szemben a CCP kalibrációjával – **a VA alkalmazásának nincsen explicit tőkeszükséglete**, mivel a kockázatmentes hozamok feletti figyelembe vehető kamatkülönbözet mértékét (application ratio) csökkentették, így csak implicit módon kerül figyelembevételre a tőkeszükséglet. Ahol a „TS Part II” kontraciklikus kiigazítást említ, ott a volatilitási kiigazítást kell minden esetben érteni. Az EIOPA által 2013. év végére számított volatilitási kiigazítás alapján a mellékelt technikai segédletben (2014\_hatástanulmány\_technikai melléklet.xlsx) meghatároztuk a volatilitási kiigazítást tartalmazó releváns kockázatmentes hozamgörbét az euróra és a forintra vonatkozóan, amelyet a 2. forgatókönyvben kérünk használni. A jövőbeli diszkrecionális nyereségrészesedés tartalékának számítása során a 2. szcenárióban a jövőbeli hozamfeltételezéseknél a volatilitás hatását[[2]](#footnote-2) is figyelembe kell venni.

* 1. *Illeszkedési kiigazítás (Matching adjustment, MA):*

***a)*** A „TS Part II” specifikáció „classic standard” típusú illeszkedési kiigazítására vonatkozó előírásokat kérjük alkalmazni. Az illeszkedési kiigazítás mértékét a Biztosító számítja ki az elkülönítetten kezelt portfóliójára a „TS Part II” 4.7. pontjában megadott módszertan szerint (az alkalmazandó fundamentális felárak értékét megadjuk a 2014\_hatástanulmány\_technikai melléklet.xlsx technikai mellékletben). A hozzárendelt eszközfedezet (assigned portfolio) esetében az alkalmazandó fundamentális felár az eszközfedezetben lévő eszközök fundamentális felárának súlyozott átlaga[[3]](#footnote-3) (ahol a súlyok az eszközök piaci értéke és lejáratig hátralévő futamidejének szorzata).

A kiszámított illeszkedési kiigazítás mértékével kell növelni a 0. szcenárióban alkalmazandó Szolvencia II kockázatmentes hozamgörbét, amely előálló új hozamgörbével kell a számításokat elvégezni az 1. forgatókönyv esetében. A jövőbeli diszkrecionális nyereségrészesedés tartalékának számítása során az 1. szcenárióban a jövőbeli hozamfeltételezéseknél az illeszkedési kiigazítás hatását[[4]](#footnote-4) is figyelembe kell venni.

***b)*** Kikerült az elkülönített alapokra (ring-fenced funds) való hivatkozás a szabályozásból, azaz **az illeszkedési kiigazítást nem csak olyan kötelezettségportfólióra lehet alkalmazni, amely jogilag is elkülönített alapnak minősül**. Elég, ha a kötelezettségportfólióra teljesül az, hogy „*a vállalkozás más tevékenységeitől külön jelölik meg, szervezik és kezelik a biztosítási vagy viszontbiztosítási kötelezettségek portfólióját, amelyre az illeszkedési kiigazítást alkalmazták, és a hozzárendelt eszközportfólió nem használható fel a vállalkozás más tevékenységeiből származó veszteségek fedezésére”.*

Ennek értelmében **elégséges a hozzárendelt eszközportfólió korlátozott átruházhatóságát biztosítani** (reduced transferability), amely a gyakorlatban többféle módon is elképzelhető (pl. a biztosító elkötelezi magát a befektetési politikában, stb.).

A jelenleg még nem nyilvános harmadik szintű iránymutatások alapján az illeszkedési kiigazítás alkalmazásához **a biztosítónak szükséges alátámasztania, hogy elégséges folyamatok állnak rendelkezésre ahhoz, hogy képes legyen a kötelezettségportfóliót és a hozzárendelt eszközportfóliót elkülöníteni és elkülönítetten kezelni**, illetve hogy **a hozzárendelt eszközportfóliót nem fogja felhasználni a vállalkozás más tevékenységeiből származó veszteségek fedezésére** (*„evidence that adequate processes are in place to properly identify, organise and manage the portfolio of obligations and assigned portfolio of assets separately from other activities of the undertaking, and to ensure that the assigned assets will not be used to cover losses arising from other activities of the undertaking”)*

***c)*** A **hozzárendelt eszközportfólió korlátozott átruházhatóságának tükröződnie kell a tőkeszükséglet, illetve a szavatolótőke értékében**:

* az érintett biztosítási portfólió(ka)t gazdasági értelemben elkülönített alapnak kell tekinteni, így **a portfólió szavatolótőke-szükségletét a diverzifikált szavatolótőke-szükséglet számításba nem lehet bevonni, hanem ahhoz külön hozzá kell adni[[5]](#footnote-5);** illetve
* az érintett biztosítási portfólión keletkezett, annak névleges szavatolótőke-szükségletét (notional SCR) meghaladó **szavatolótőke nem vonható be az általános veszteségfedezésbe**, így azt **a Biztosító figyelembe vehető szavatolótőkéjének (eligible own fund) értékéből le kell vonni[[6]](#footnote-6).**

**Erre kérjük ügyeljenek az 1. forgatókönyv számítása során.**

***d)*** Az illeszkedési kiigazítás **olyan biztosítási kötelezettségekre is alkalmazható, amelyek elhanyagolható halandósági kockázatot is tartalmaznak**. Elhanyagolható a halandósági kockázat, ha a halandósági kockázati sokk esetén a kötelezettségek legjobb becslése 5%-nál nagyobb mértékben nem emelkedik. Kérjük, hogy a „TS Part II” 4.4 fejezet 3. a) pontjának alkalmazásánál ezt vegyék figyelembe. Amennyiben a biztosítási portfólió tartalmaz halandósági kockázatot, az alkalmazandó halandósági kockázati sokk a következő két sokk közül a nagyobbik hatású:

*“The mortality risk shock referred to in Article 77b(1)(f) of Directive 2009/138/EC shall be the more adverse of the following two shocks:*

*(a) an instantaneous permanent increase of 15% in the mortality rates used for the calculation of the best estimate;*

*(b) an instantaneous increase of 0.15 percentage points to the mortality rates (expressed as percentages) which are used in the calculation of technical provisions to reflect the mortality experience in the following 12 months.”*

A halandósági sokkot csak azon biztosítási szerződésekre (vagy azok homogén kockázati csoportjára) kell alkalmazni, amelyeknél a halandósági ráta növekedése tartalékemelkedést eredményez.

**Kérjük, hogy a biztosító azon feltételezés mellett alkalmazza az illeszkedési kiigazítást az 1. szcenárióban, mintha 2013. év végén már képes lenne a fenti kritériumoknak teljes körűen megfelelni azon biztosítási kötelezettségportfóliók esetében, amelyek esetében a Biztosító tervezi az illeszkedési kiigazítás alkalmazását.**

* 1. *Kiterjesztett illeszkedési kiigazítás (extended matching adjustment)*

Az EIOPA LTG hatástanulmányról szóló jelentésének megállapításai alapján törölték az Omnibus II direktíva-tervezetből, így **eltérően az LTG specifikációtól (TS Part II) nem lehet alkalmazni a Szolvencia II rendszerben**.

* 1. *A kockázatmentes hozamgörbére vonatkozó átmeneti intézkedés[[7]](#footnote-7) (Transitional measure on the risk-free interest rates)*

Az intézkedés célja a tartósan alacsony hozamkörnyezetből eredő kedvezőtlen hatások kiküszöbölése azáltal, hogy átmenetileg csökkenjen a Szolvencia II technikai tartalékok értéke. **Felhívjuk figyelmüket, hogy kizárólag a technikai kamatláb felhasználásával számított azon tartalékokra alkalmazható, amelynek technikai kamatlába a tartam során nem változtatható meg (az életbiztosítási ági matematikai tartalékokra alkalmazható, de pl. a felelősségbiztosítási járadéktartalékokra nem).**

A legújabb módosításokat követően a számítási módszertanban változás történt. Már nem a Szolvencia I és Szolvencia II hozamgörbéket kell súlyozni, hanem a Szolvencia II kockázatmentes hozamgörbét kell kiigazítani az alábbi módon:

* A Szolvencia II legjobb becslés (BE) értéknek ki kell számolni a belső megtérülési rátáját (éves effektív kamatláb): azaz keressük azt az reffektív kamatlábat, amelyre teljesül. hogy

A 3. szcenárióban együttesen alkalmazandó a volatilitási kiigazítással, így a BE értékeként a volatilitási kiigazítás mellett számított BE értékét kérjük figyelembe venni oly módon, hogy a BE, illetve a kötelezettségoldali pénzáramlások (CFi) nem tartalmazzák a jövőbeli diszkrecionális nyereségrészesedés tartalékának értékét, illetve az ahhoz kapcsolódó pénzáramlásokat.

* A kiigazítás értéke a Szolvencia I technikai kamatláb és az reffektív  pozitív különbsége.
* A pozitív különbséggel növelni kell a 0. szcenárióhoz meghatározott Szolvencia II alap kockázatmentes hozamgörbét, ezt az új hozamgörbét kell alkalmazni a 3. szcenárióban.

Amennyiben az átmeneti intézkedés alkalmazása a Biztosító számára releváns, kérjük úgy számolni, mintha 2013. év végén az átmeneti időszak 0. évében lennénk, azaz a pozitív különbözet 100%-ával kell kiigazítani a Szolvencia II alap kockázatmentes hozamgörbét.

* 1. *A technikai tartalékokra vonatkozó átmeneti intézkedés[[8]](#footnote-8) (Transitional measure on technical provisions)*

1. Az EIOPA LTG hatástanulmányról szóló jelentésének megállapításai alapján került kialakításra a specifikációja, amely a kockázatmentes hozamgörbére vonatkozó átmeneti intézkedéshez hasonló eszköz, de alkalmazásuk kölcsönösen kizárja egymást (lásd az útmutató 1.7. táblázatánál). Az eltérések azonban a következők:

* az élet- és nem-életbiztosítási kötelezettségekre képzett technikai tartalékok esetében is alkalmazható;
* **a homogén kockázati csoportok szintjén is lehet alkalmazni, nem csak a teljes kötelezettségportfólióra;**
* nem a Szolvencia II kockázatmentes hozamgörbét kell kiigazítani, hanem alkalmazása **abszolút értékben, közvetlenül csökkenti a technikai tartalékok értékét (az ún. átmeneti levonás értékével).**

Az átmeneti levonás leegyszerűsítve az alábbi két összeg különbségét jelenti, amennyiben az pozitív:

1. a Szolvencia II szerint értékelt nettó technikai tartalékok értéke;
2. a Szolvencia I szerint értékelt nettó biztosítástechnikai tartalékok értéke.

A 3. szcenárióban együttesen alkalmazandó a volatilitási kiigazítással, így a Szolvencia II szerint értékelt nettó technikai tartalékok esetében a volatilitási kiigazítás mellett számított nettó technikai tartalékok értékét kell alapul venni.

Amennyiben a Biztosító esetében releváns az alkalmazása, kérjük úgy számolni, mintha az átmeneti időszak 0. évében lennénk, azaz ebben az esetben az átmeneti levonás 100%-át kell figyelembe venni.

* 1. *Az LTG intézkedések együttes alkalmazásának lehetősége ugyanazon kötelezettségekre*

|  |  |  |  |  |
| --- | --- | --- | --- | --- |
|  | **volatilitás kiigazítás** | **illeszkedési kiigazítás** | **kockázatmentes hozamgörbére vonatkozó átmeneti intézkedés** | **technikai tartalékokra vonatkozó átmeneti intézkedés** |
| **volatilitás kiigazítás** |  | **nem lehet** | **lehet** | **lehet** |
| **illeszkedési kiigazítás** |  |  | **nem lehet** | **nem lehet** |
| **kockázatmentes hozamgörbére v. átmeneti intézkedés** |  |  |  | **nem lehet** |
| **technikai tartalékokra v. átmeneti intézkedés** |  |  |  |  |

1. *Forgatókönyvek*

A hazai mennyiségi hatástanulmányban az alábbi forgatókönyveket kérjük kiszámítani az „1. Technikai specifikáció” részben foglaltak figyelembevételével:

0. **Alap hozamgörbe forgatókönyv**

1. **Illeszkedési kiigazítás forgatókönyv**

2. **Volatilitási kiigazítás (VA) és átmeneti intézkedések (TM) forgatókönyv**

Az EIOPA alacsony hozamkörnyezet felmérés végleges forgatókönyveit még nem hagyta jóvá az EIOPA döntéshozó testülete, így azokat az MNB legkésőbb 2014. április 30-ig megküldi a biztosítók részére azok technikai specifikációjával és a kitöltendő Excel-táblázattal együtt.

1. *Kitöltendő táblázatok*

A hazai mennyiségi hatástanulmányhoz kiszámított mennyiségi eredményeket kérjük a technikai melléklethez csatolt Excel táblázatban (2014\_hatastanulmany tábla\_2014.xlsx) megjeleníteni:

|  |  |
| --- | --- |
| **Cím** | **Tartalom** |
| **Állampapírok** | hazai közvetlen állampapír-befektetések adatai |
| **BS** | Szolvencia I mérleg |
| **BS+** | További adatok a 2013. év végéről |
| **SI** | Információk a jelenlegi Szolvencia I tőkehelyzetről |
| **Shared-2013** | Az egyes forgatókönyvek során nem változó adatok a Szolvencia II mérlegben |
| **BS-SI-Scen-0** | a Szolvencia I és Szolvencia II mérleg konzisztencia ellenőrzése |
| **Alap** | 2013 év végére vonatkozó alap hozamgörbe forgatókönyv |
| **Illeszkedési kiigazítás** | **Illeszkedési kiigazítás forgatókönyv** |
| **Részletek – Illeszkedési kiig** | Az illeszkedési kiigazítással érintett portfóliók részletei |
| **VB és TM** | Volatilitás kiigazítás és átmeneti intézkedések forgatókönyv |
| **Overview** | Áttekintés a forgatókönyvekről |

Azon portfóliók esetében, ahol a Biztosító az 1. szcenárióban alkalmazza az illeszkedési kiigazítást, kérjük, hogy töltsék ki a „Részletek -1. illeszkedési kiig” elnevezésű Excel-tábla munkalapot.

**Kérjük, hogy az adatokon végzendő további elemzések céljából az eszközök és kötelezettségek pénzáramlásait (utóbbiak esetében minden szcenárióra vonatkozóan) töltsék ki az Excel táblában!**

Az EIOPA alacsony hozamkörnyezet hatástanulmány hozamszcenárióinak eredményét kérjük az EIOPA által készítendő külön Excel-táblában megjeleníteni, amely táblázatot az MNB legkésőbb 2014. április 30-ig megküld a biztosítók részére.

1. *Kitöltendő kérdőív*

A Felügyelet össze fog állítani egy **rövid szöveges kérdőívet**, amelyben a hatástanulmány elvégzésével kapcsolatos részleteket (LTG intézkedések alkalmazásával kapcsolatos tervek, a kockázati (al)modulok szavatolótőke-szükségletének okai, összevetés a 2011. év végi adatok alapján lefolytatott hatástanulmány eredményeivel, stb) kérnénk röviden kifejteni. Az MNB 2014. március 28-ig megküldi a Biztosító részére a kérdőívet.

1. *Beküldési határidő*

Kérjük, hogy a hazai mennyiségi hatástanulmány eredményeit, illetve a kérdőívre adott válaszaikat **2014. április 30-ig** küldjék meg az MNB részére. Az EIOPA alacsony hozamkörnyezet felmérés eredményeinek beküldési határideje **2014. június 20.** A beérkezett eredményeken a feldolgozás előtt elemi ellenőrzéseket hajtunk végre, ennek alapján kérhetjük az esetlegesen észlelt hibák Biztosító általi ellenőrzését, illetve javítását. A mennyiségi hatástanulmány, továbbá az EIOPA alacsony hozamkörnyezet felmérés eredményeiről piaci konzultációt kívánunk tartani.

1. *További technikai jellegű információk*

A hazai hatástanulmány eredményeit kérjük az alábbiak figyelembevételével bemutatni:

**Referenciaidőpont:** Az eredményeket kérjük a2013. év végi adatok alapján bemutatni.

**Nagyságrend:** Kérjük az összegeket ezer forint egységekben megadni.

**Átváltási árfolyamok:** Kérjük, hogy az egyes pénznemek forintra váltási árfolyamai a mellékelt 2014\_hatástanulmány\_technikai melléklet.xlsx táblázatban találhatók meg, a „Devizaárfolyamok” fülön.

1. *Kérdések és válaszok, konzultáció*

Várjuk a hatástanulmány során felmerülő kérdéseiket, amelyekre a legjobb tudásunk szerint igyekszünk válaszolni, illetve adott esetben továbbítjuk az EIOPA részére állásfoglalás céljából.

A hatástanulmány során felmerülő kérdéseiket kérjük a [hatastanulmany@mnb.hu](mailto:hatastanulmany@mnb.hu) közös email címre küldjék el. Az eredményeket szintén a [hatastanulmany@mnb.hu](mailto:hatastanulmany@mnb.hu) közös e-mail címre kérjük megküldeni. A beérkezett kérdések és a válaszok alapján hetente frissítjük majd a Q&A dokumentumot, amelyet a MNB felügyeleti honlapján is megjelentetünk.

Amennyiben egyes témakörökben – annak újdonsága vagy nem egyértelmű volta miatt – szükségesnek tartaná a Biztosító egy előzetes konzultáció megtartását, kérem, hogy jelezzék felénk a fenti email címen.

1. „In relation to the expense volume measure for unit-linked business, it is assumed that **administrative expenses exclude acquisition expenses** as these are primarily related to insurance intermediaries and which are excluded from operational risk.” [↑](#footnote-ref-1)
2. „The assumptions on the future returns of the assets shall be consistent with the relevant risk-free interest term structure, including where applicable a matching adjustment or a volatility adjustment, and the valuation of the assets in accordance with Article 75 of Directive 2009/138/EC.” [↑](#footnote-ref-2)
3. Tehát ha a hozzárendelt eszközfedezet 1/3-1/3-1/3 részben áll 1 éves, 3 éves és 6 éves hátralévő futamidejű magyar állampapírból, akkor a technikai melléklet alapján az alkalmazandó fundamentális felár értéke:

   = 0,219 % [↑](#footnote-ref-3)
4. „The assumptions on the future returns of the assets shall be consistent with the relevant risk-free interest term structure, including where applicable a matching adjustment or a volatility adjustment, and the valuation of the assets in accordance with Article 75 of Directive 2009/138/EC.” [↑](#footnote-ref-4)
5. Azaz azon biztosítási portfólió(k)ra, amelyekre a illeszkedési kiigazítást alkalmazza a Biztosító, külön-külön ki kell számítani az alapvető szavatolótőke-szükségletet (BSCR1, BSCR2,…BSCRi) portfóliónként (ezt hívja a szabályozás névleges szavatolótőke-szükségletnek, azaz notional SCR-nak), valamint külön a Biztosító egyéb biztosítási portfólióira együttesen (BSCRegyéb). A teljes BSCR ekkor a következőképpen áll elő: BSCR=BSCR1 + BSCR2 +…+ BSCRi +BSCRegyéb. [↑](#footnote-ref-5)
6. Azaz ha az illeszkedési kiigazítást alkalmazza a Biztosító az i-dik portfólióra, akkor az i-dik portfólióra az eszközök és kötelezettségek különbségeként kiszámolható a figyelembe vehető szavatolótőke (OFi), illetve a portfólió alapvető tőkeszükséglete (BSCRi). Ekkor az OFi értékének a BSCRi feletti részét (OFi-BSCRi) le kell vonni a Szolvencia II átértékelési tartalékból (reconciliation reserve). [↑](#footnote-ref-6)
7. A csökkenő forint hozamkörnyezet ellenére nem tartjuk valószínűnek, hogy a hazai biztosítási piacon ez egy releváns eszköz, de elképzelhető, hogy egyes biztosítóknál annak bizonyul. [↑](#footnote-ref-7)
8. A csökkenő forint hozamkörnyezet ellenére nem tartjuk valószínűnek, hogy a hazai biztosítási piacon ez egy releváns eszköz, de elképzelhető, hogy egyes biztosítóknál annak bizonyul. [↑](#footnote-ref-8)